આમ કરતાં કરતાં પતિંગ ભાટની કીર્તિની વાત છેક રાજાના કાને પહોંચી. એવું થયું કે રાજાની કુંવરીનો હીરાનો હાર ક્યાંક ખોવાઈ ગયો હતો અને ઘણી શોધ કરવા છતાં તેનો પત્તો લાગતો નહોતો. એટલે છેવટે રાજાએ પતિંગ ભાટને તેડું મોકલ્યું. હવે તો પતિંગ ભાટને ગભરામણ થવા લાગી. તેના શરીરે પરસેવો વળવા લાગ્યો. આમ છતાં રાજાનું તેડું પાછું શી રીતે ઠેલાય ? જેમતેમ હિંમત કરીને પતિંગ ભાટ રાજાની હજૂરમાં જઈને ઊભો રહ્યો. રાજાએ પતિંગ ભાટને કુંવરીના ખોવાયેલા હારની શોધનું કામ સોંપ્યું. પતિંગ ભાટે કહ્યું : ‘મહારાજા, એ માટે આવતીકાલે સવારે ન્હાઈ-ધોઈને ધ્યાન ધરીશ; પછી જે તે વાત કરીશ.’